Parintang hari 11 Agustus 2010
LABAI PANJANG JANGGUIK
Oleh: Wisran Hadi
Kok ado urang Minang nan indak kenal jo Labai Panjang Jangguik, tandonyo urang tu alun panah lalok di surau mandanga urang mambaco kaba, atau buliah dikecek an bahaso urang tu alun mangarati jo sastra Minang, indak abeh bana dinyo tantang kekuatan dan keunggulan kebudayaan Minang. Labai Panjang Jangguik adolah urang siak, maaja sumbayang jo mangaji di surau. Banyak anak sasiannyo, sakambuik anak muriknyo bajibun banyak jamaahnyo. Satiok puaso tibo, namo Labai Panjang Jangguik langsuang takana dek urang sakampuang, dek ulah pantunnyo nan tapek bana manyindia kalakuan urang Minang maso itu.
Sajak malam tadi, sajak sanjo sampai makan paraksiang tibo, Labai lah bajalan pulo baliak sakaliliang kampuang. Maingek an jamaah jo murik-muriknya. bahaso awak lah mulai masuak puaso. Masuak bulan Ramadhan. Bulan nan dibanjiri jo berkah sarato ampunan.
Caro Labai Panjang Jangguik maingek an bahaso awak lah masuak puaso, atau awak kini lah masuak wakatu sumbayang, indak jo kutubah jo hadist-hadist nan babahaso Arab, indak jo ancaman narako, karak narako, narako weil, tapi jo bapantunjo bandendang. Saroman ko ha;
Baoto lai manambang indak
Babendi juo kasudahannyo
Puaso lai sumbayang indak
Marugi juo kasudahannyo
Kutiko ado bujang-bujang tangguang nan sadang bakapusu di lapai-lapau mancaliak goyang penyanyi dangdut di tipi, Labai langsuang badendang sambia lalu di muko lapau tu.
Asam kadih asam galugua
Katigo asam si riang-riang
Manangih maik di pintu kubua
Mangana badan indak sumbayang
Namun samantangun baitu, kadang-kadang tibo juo mantiko Labai nan sadang ngetren tu. Kutiko dicaliaknyo bujang gadih bajalan bapaluak-paluak sapanjang gang rumah perumnas tampek Labai mangontrak ciek biliak untuk tampek inyo maunjuan badan, Labai langsuang mancigok di jandela sambia mauruik-uruik jangguiknyo, mamantuni paja-paja nan sadang kasmaran tu.
Sajak denia gubalo itiak
Ka Bayang denai dakikan
Indak den ka Ngalau lai
Sajak denai cinto ka adiak
Sumbayang denai antikan
Indak den ka surau lai
Tabedo urang ka Labai. Ka berang indak bisa. Ka marah apo lai. Kok ka galak, awak bana nan kanai sindia. Namun samantangpun baitu, dek karano Labai tu punyo ilimu nan langkok, aqidah santiang, syarak indak tabado, amalan bukan main, suko galak sengeang sambia mauruik jangguiknyo nan putih tu, urang labiah suko mandanga pantun Labai daripado mananam banci kainyo.***
bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn tsn_Latn min_Latn min_Latn min_Latn min_Latn min_Latn